Din il-ġimgħa l-Gvern se jħabbar iżjed miżuri t'għajnuna għan-negozji Għall-mistoqsija tad-deputat Nazzjonalista David Thake rigward ir-rifużjoni tal-kera u l-kontijiet tad-dawl u l-ilma, il-Ministru Miriam Dalli qalet li dan il-gvern jagħmel il-laqgħat u mhux jitkellem fl-arja. Miriam Dalli ħabbret li din il-ġimgħa stess se jkunu qed jiġu introdotti miżuri ġodda skont it-talbiet li saru mill-istakeholders abbażi tan-neċessitajiet tagħhom. Hija spjegat kif bħalissa l-Gvern għaddej b'diskussjonijiet mal-partijiet ikkonċernati. Miriam Dalli stiednet għal aktar minn darba lid-deputat Nazzjonalista biex iressaq id-dettalji tal-każ li tkellem dwaru ta' negozju li kellu problema fuq il-Covid-19 wage supplement. Thake min-naħa tiegħu baqa' jsostni li dan il-persuna ma rnexxilux jaqbad fuq is-servizz mogħti mill-Malta Enterprise. Thake intervjena ripetutament f'nofs id-diskors ta' Dalli bid-deputat Laburista Glenn Bedingfield jinstema' jgħidlu "Dan mhux programm tar-radju, tgħallem ir-regoli". Il-Ministru Dalli kompliet tispjega li tiskanta kif id-deputat Nazzjonalista jersaq f'istituzzjoni għolja bħalma hu l-parlament biex jagħmel ċertu talbiet ta' għajnuna meta l-oppożizzjoni ilha xhur issejjaħ għal lockdown li seta' jwassal għal staġnar fis-sistema ekonomika tal-pajjiż. Hija sostniet "Qiegħda nistieden għall-ħames darba k'mhux aktar lill-kollega biex jgħaddilna d-dettalji tal-każ biex inkunu nistgħu nsegwu l-każ mill-qrib u nindirizzaw din il-problema".